**O б р а з л о ж е њ е**

 Чланом 38. Закона о јавним предузећима (''Службени гласник РС'', број 15/2016) је прописано да одлуку о спровођењу јавног конкурса за избор директора јавног предузећа чији је оснивач јединица локалне самоуправе доноси орган јединице локалне самоуправе надлежан за именовање директора јавног предузећа, на предлог надлежног органа јединице локалне самоуправе.

 У складу са наведеним законским одредбама, оснивачким актима јавних и јавно комуналних предузећа, прописано је да Одлуку о спровођењу јавног конкурса за избор директора предузећа доноси Скупштина Града, на предлог Градског већа.

У складу са чланом 31. Закона о јавним предузећима, конкурс за избор директора спроводи Комисија за спровођење конкурса за избор директора јавних и јавних комуналних предузећа коју образује Скупштина Града Ниша.

Након спроведеног конкурса за избор директора Комисија саставља ранг листу са највише три кандидата која су са најбољим резултатом испунила мерила за избор директора и исту доставља Градском већу Града Ниша, које припрема предлог акта о именовању првог кандидата са ранг листе и доставља га, ради усвајања, Скупштини Града Ниша.

На основу спроведеног јавног конкурса, на предлог Градског већа, директора предузећа именује Скупштина Града у складу са законом.

Скупштина Града Ниша именовала је директора ЈКП Дирекција за јавни превоз Града Ниша Ниш дана 14.10.2014. године, на период од четири године, а дана 09.06.2017. године вршиоца дужности директора ЈКП „Горица“ Ниш, односно 18.10.2017. године вршиоце дужности директора ЈКП „Медиана“ Ниш, ЈКП „Наиссус“ Ниш и Јавног предузећа „Нишстан“ Ниш, до именовања директора на основу спроведеног јавног конкурса, а најдуже до годину дана.

Мандат директора ЈКП Дирекција за јавни превоз Града Ниша Ниш истиче 13.10.2018. године, док je мандат вршиоца дужности директора ЈКП „Горица“ Ниш истекао 08.06.2018. године, а вршиоцима дужности директора ЈКП „Медиана“ Ниш, ЈКП „Наиссус“ Ниш и Јавног предузећа „Нишстан“ Ниш, мандат истиче 17.10.2018. године.

У складу са чланом 37. Закона о јавним предузећима оглас за избор директора јавног предузећа објављује се у ''Службеном гласнику Републике Србије'' , у гласилу јединице локалне самоуправе, у најмање једним дневним новинама које се дистрибуирају на целој територији Републике Србије, као и на интернет страници јединице локалне самоуправе.

Имајући у виду да је одредбама наведеног члана прописано да се оглас о јавном конкурсу објављује у ''Службеном гласнику Републике Србије'' у року који не може бити дужи од осам дана од дана доношења Одлуке о спровођењу јавних конкурса за избор директора јавног предузећа, предлаже се да ова Одлука ступи на снагу наредног дана од дана објављивања у „Службеном листу Града Ниша“, а у складу са одредбама члана 196. Устава Републике Србије („Службени гласник Републике Србије“, број 83/2006 и 98/2006) којима је регулисано да закони и други општи акти ступају на снагу најраније осмог дана од дана објављивања и могу да ступе на снагу раније само ако за то постоје нарочито оправдани разлози, утврђени приликом њиховог доношења.

На нацрт наведене одлуке Служба за послове Скупштине Града Ниша је доставила мишљење број 179/2018-22 од 04.06.2018.године.

 Одлуком о Градској управи града Ниша („Службени лист Града Ниша”, број 143/2016, 57/2017 и 138/2017) прописана је надлежност секретаријата за вршење надзора и контроле оснивачких права над радом појединих предузећа, па је у том смислу, и у складу са наведеним прописима израђен нацрт Одлуке о спровођењу јавног конкурса за избор директора наведених предузећа.

 ГРАДСКА УПРАВА ГРАДА НИША

СЕКРЕТАРИЈАТ ЗА КОМУНАЛНЕ ДЕЛАТНОСТИ,

ЕНЕРГЕТИКУ И САОБРАЋАЈ

ОВЛАШЋЕНО ЛИЦЕ

По овлашћењу начелника

Градске управе Града Ниша

Хранислав Ђорђевић

 СЕКРЕТАРИЈАТ ЗА ИМОВИНСКО – ПРАВНЕ ПОСЛОВЕ

 СЕКРЕТАР

 Анђелија Стаменковић